SA byna 70 000 werkgeleenthede kwyt | Maroela Media
Sowat 1 000 werkgeleenthede is in die tweede kwartaal in die boubedryf geskep. Foto: Morné van Rooyen
Suid-Afrika het in die tweede kwartaal amper 70 000 werkgeleenthede kwartaal verloor, het Statistieke Suid-Afrika Woensdag in sy kwartaallikse verslag oor indiensnemingstatistieke bekendgemaak.
Dit bring die totale getal mense wat werk in die formele sektor, landbou uitgesluit, op sowat 9,75 miljoen te staan, vergeleke met 9,82 miljoen in die vorige kwartaal.
“Werkverliese is aangemeld in die gemeenskapsdienstesektor, waar 67 000 werkgeleenthede verloor is,” het Stats SA in ŉ verklaring gesê. “Dit was veral geleentheidswerk … van mense wat in diens geneem is met die oog op veldtogte vir volgende jaar se nasionale verkiesing.”
Die mynbou het vir die vierde kwartaal agtereenvolgens werkgeleenthede verloor met 2 000 minder mense wat nou in dié sektor werk, terwyl die vervaardigingsektor 13 000 werkgeleenthede kwyt is.
Die goeie nuus is dat die handel- en sakedienstesektor 7 000 werkgeleenthede elk geskep het en die boubedryf ŉ geringe toename van 1 000 werkgeleenthede ervaar het. In die elektrisiteitsektor het die getal onveranderd gebly.
Die amper 10 miljoen mense wat in die formele sektor werk, se totale bruto inkomste het met R5 miljard afgeneem tot R627 miljard.
Die grootste enkele afname was in die sakedienstesektor, waarin die salarisrekening in die tweede kwartaal R12 miljard minder as in die eerste kwartaal was. Die naasgrootste afname was in die mynbousektor met R699 miljoen minder wat aan vergoeding bestee is.
Die gemeenskapsdienstesektor het, ten spyte van die afname in werkgeleenthede, R3,5 miljard meer aan salarisse betaal. Die vervoerwese se toename was R2,3 miljard en die boubedryf R1,1 miljoen.
Stats SA sê die gemiddelde maandelikse bruto inkomste in die formele sektor, die landbou uitgesluit, was in Mei vanjaar R20 176, ŉ toename van 3,7% vergeleke met R19 444 ŉ jaar vantevore.
Met so patetiese regering gaan dit net erger word. Wie wil in so wettelose land bele.
Ek dog RAMAPHOSA het nou hierdie WERKSKEPPINGSPROJEK waaraan hy werk? Genade ons .. al skep hy hoeveel nuwe poste (wat hulle nog nie gedoen het in 24 jaar nie) gaan hulle nog 70 000 meer moet skep om vir hierdie arme mense voorsiening te maak .. SA is gedoom.
laat die unies nog stakings afdwing. laat die rent a crowd nog geboue en besighede tot op die grond afbrand. laat die sapd bystaan en monitor. doe zo voort. die buiteland hoor hoe daar gelieg word. hulle sien gelukkig ook wat werklik gebeur.
Met die nuwe dagga wet,gaan daar meer werkloosheid wees. Ek gaan nie iemand werk gee as hy/sy met daggesig kom werk nie. Nee dankie
Hy wil net stemme lok hy voel vere vir die ekonomie, dis ook net die dum e dummer wat vir hom stem